Správa zo zahraničnej pracovnej cesty
1.  Účastník ZPC:
Mgr. Alexander Kutka, hlavný štátny radca, 
Odbor štátnej a európskej politiky vo vede a technike, Sekcia vedy a techniky, Ministerstvo školstva, vedy,  výskumu a športu Slovenskej republiky
Znalosť jazykov: anglický - veľmi pokročilý, nemecký - veľmi pokročilý, francúzsky - začiatočník

2.  Zahraničná pracovná cesta:
štát/mesto: Nemecko / Darmstadt
Dátum: 22.05. – 23.05. 2012
Prijímajúca organizácia: Európska vesmírna agentúra ESA, riadiace centrum ESOC, Darmstadt
Účel cesty: účasť na 145. zasadnutí programovej rady Programme Board on Earth Observation (ďalej len „PB-EO“). Cestovné a pobytové náklady hradilo MŠVVŠ SR. 

3.  Rámcový program pobytu:
22.05.2012   cesta Bratislava – Darmstadt, účasť na zasadnutí
23.05.2012   cesta Darmstadt – Bratislava

4.  Stručný priebeh rokovaní:
Slovenská republika je pravidelne prizývaná účastniť sa na rokovaniach programovej rady PB-EO, ktorá sa okrem iného zaoberá spoločným projektom ESA-EÚ s názvom GMES. 
V časti, ku ktorej bol zástupca SR prizvaný, bol prerokovávaný program Vesmírny komponent GMES (ďalej len „GSC“), predovšetkým jej programová deklarácia a implementačné pravidlá. Tieto dokumenty budú predmetom schvaľovania na novembrovej ministerskej rade ESA. 
Naďalej je najviac diskutovaným aspektom programu financovanie jeho operačnej fázy, predovšetkým otázka jeho zaradenia do MFF EÚ. Nejednotnosť postoja EÚ a ESA v tejto otázke považuje ESA za hlavný rizikový faktor pre realizáciu programu. Celkové náklady projektu GSC sa predpokladajú na 101 M€, boli predstavené 4 možné alternatívy jeho financovania vo vzťahu k MFF EÚ:
1.	GMES mimo MFF a financovaný všetkými ČŠ EÚ špeciálnym fondom, príspevky do ktorého budú odvodené z hrubého národného produktu jednotlivých krajín
2.	GMES v rámci MFF, pod kapitolou 1 – Inteligentný a inkluzívny rast
3.	GMES v rámci MFF, s vopred stanovenou čiastkou
4.	GMES (spolu s projektmi Galileo a ITER) a v rámci MFF, v špeciálnej kapitole pre „veľké projekty“
ESA preferuje niektorú z variánt, v ktorej je GMES v rámci MFF. Nedávne ukončenie prevádzky satelitu ENVISAT ďalej zvyšuje potrebu začať s operačnou fázou projektu GMES, predovšetkým so štartom prvého satelitu Sentinel-1 A (ktorý na palube ponesie C-band interferometrický radar) koncom tohto alebo začiatkom budúceho roka. Rozhodnutie o udelení povolenia na štart tohto satelitu by Rada ESA mala spraviť na jej júnovom zasadnutí.

Delegátom boli ohlásené aj nasledovné podujatia pripravované pre komunitu GMES:
•	Konferencia „GMES in Action“ v dňoch 4.-5.6.2012 v Kodani v rámci Dánskeho predsedníctva Rady EÚ
•	Kick-off súťaže „GMES Masters Prize 2012“ v júni 2012
•	Konferencia „50 použití projektu GMES“, organizovaná v spolupráci s organizáciou NEREUS (Network of European Regions Using Space Technologies) na jeseň 2012

5.  Odporúčané závery:

Slovenská republika by sa mala naďalej zúčastňovať rokovaní PB-EO v záujme získavania informácií o vykonávaní programu GMES. Na úrovni EÚ by SR mala podporovať zaradenie GMES do MFF, aby nebolo ohrozené spustenie programu a nedošlo k strate preinvestovaných prostriedkov. Na tohtoročných rokovaniach 
PB-EO prebieha negociácia o texte Programového vyhlásenia a Implementačných pravidiel programu GSC, ktoré budú slúžiť ako podklady pre ministerskú konferenciu v novembri tohto roka. Účasť ministra školstva, vedy, výskumu a športu, alebo jeho zástupcu na ministerskej konferencii je v záujme SR a jej integrácie do ESA, nakoľko pri uplynutí platnosti Dohody o spolupráci SR s ESA v roku 2015 bude potrebné rozhodnúť o financovaní ďalšej fáze spolupráce „PECS“ (Plan for European Cooperating States).

6.   Prehľad prinesenej dokumentácie a miesto jej uloženia
Všetky materiály preberané na zasadnutí sa nachádzajú na Sekcii vedy a techniky MŠVVaŠ SR.

7.  Osobitne vyhodnotený očakávaný prínos ZPC
Slovenská republika získala podrobnejšie informácie o spoločnom projekte EÚ a ESA „GMES“, ktorého sa ako člen EÚ môže účastniť. SR sa prezentovala ako aktívny člen EÚ so záujmom o európsku vesmírnu politiku a o postupnú integráciu do ESA. Pre tento cieľ je dôležité zúčastňovať sa rokovaní, na ktoré je SR prizvaná, ako aj nadväzovanie kontaktov so zahraničnými partnermi, pre prenos skúseností a dobrých praktík v oblasti utvárania domácej vesmírnej politiky, vedy a priemyslu. 

8.    Spôsob zverejnenia výsledkov ZPC, prenos získaných informácií
Správa bola predložená  Sekcii medzinárodnej spolupráce MŠVVaŠ SR. Bude zverejnená na internetovej stránke MŠVVŠ SR. Súhlasím so zverejnením správy na internete.

Správu vypracoval: 	Mgr. Alexander Kutka, OŠEPVaT
Dátum: 			31. 5. 2012
Správu schválil:		Ing. Diana Demková, RO ŠEP VaT
RNDr. Marta Cimbáková, GR SVT

Zoznam použitých skratiek:

GSC	GMES Space Component	
MFF	Multiannual Financial Framework	
PB-EO	Programme Board on Earth Observation	
ČŠ	Člesnký/é štát/y